Sharks op ŉ drafstap nou bo aan die punteleerŉ Mens kan nie veel lees in die telling tussen die Sharks en letterlik die derde span van die Vrystaat Cheetahs nie, behalwe dat die Durbaniete voorspelbaar opgeskuif het na die eerste plek op die Curriebeker-punteleer. Die Sharks het die baie jong Vrystaters met 45-15 afgeslag en in die proses sewe drieë teen die besoekers se twee in die laaste kwartier gedruk. Die eerste tien minute nog het ŉ mens gedink: hier’s ŉ ding aan die kom. Maar daar was te min ondervinding van groot rugby, te veel gapings wat gelaat is ondanks ŉ gewilligheid om te keer, en te dikwels swak oordeel wanneer daar ŉ skaars geleentheid of twee was. Dit was eintlik nie veel meer as ŉ oefenlopie vir die Sharks nie. Hulle het soms goeie rugby gespeel, die bal deurgaans die werk laat doen en goed ondersteun. Daar is egter ŉ bal of twee – en daarmee ŉ geleentheid of twee –wat verlore gegaan het, en hulle was nie deurgaans op volle silinders soos teen ŉ beter span nodig sou wees nie. Volpunte ook aan die jong Vrystaatse span, sonder 28 spelers wat oorsee in die Pro14 speel, plus ’n aantal beseerdes. Hulle was nie opgewasse nie, maar het deurgaans alles gegee. Dit kan vorentoe net beter gaan. Puntemakers – Sharks (24) 45: Drieë: Lukhanyo Am, John-Hubert Meyer, Inny Radebe, Louis Schreuder, Marius Louw, S’bu Nkosi 2. Doelskoppe: Radebe 3, April 2. Vrystaat Cheetahs (3) 15: Drieë: Marco Mason, Luther Obi. Doelskop: Mason. Strafdoel: Ryno Eksteen.